РЕШЕНИЕ НА СЪВЕТА
от 16 февруари 2009 година
за изменение на Процедурния правилник на Първоинстанционния съд на Европейските общности по отношение на езиковия режим, приложим към жалбите срещу решения на Съда на публичната служба на Европейския съюз
(2009/170/ЕО, Евратом)
СЪВЕТЪТ НА ЕВРОПЕЙСКИЯ СЪЮЗ,
като взе предвид член 64 от Протокола относно Статута на Съда на Европейските общности,
в съответствие с процедурата, посочена в член 245, втора алинея от Договора за създаване на Европейската общност, и член 160, втора алинея от Договора за създаване на Европейската общност за атомна енергия,
като взе предвид искането на Съда на Европейските общности от 24 септември 2008 г.,
като взе предвид становището на Европейския парламент от 13 януари 2009 г.,
като взе предвид становището на Комисията от 18 ноември 2008 г.,
като има предвид, че в Процедурния правилник на Първоинстанционния съд следва да се уточни езикът на производството в случаите на жалби срещу решения на Съда на публичната служба, посочени в членове 9 и 10 от приложението към Протокола относно Статута на Съда на Европейските общности,
РЕШИ:
Член 1
Процедурният правилник на Първоинстанционния съд на Европейските общности от 2 май 1991 г. (ОВ L 136, 30.5.1991 г., стр. 1, поправка в ОВ L 317, 19.11.1991 г., стр. 34), изменен на 15 септември 1994 г. (ОВ L 249, 24.9.1994 г., стр. 17), на 17 февруари 1995 г. (ОВ L 44, 28.2.1995 г., стр. 64), на 6 юли 1995 г. (ОВ L 172, 22.7.1995 г., стр. 3), на 12 март 1997 г. (ОВ L 103, 19.4.1997 г., стр. 6, поправка в ОВ L 351, 23.12.1997 г., стр. 72), на 17 май 1999 г. (ОВ L 135, 29.5.1999 г., стр. 92), на 6 декември 2000 г. (ОВ L 322, 19.12. 2000 г., стр. 4), на 21 май 2003 г. (ОВ L 147, 14.6.2003 г., стр. 22), на 19 април 2004 г. (ОВ L 132, 29.4.2004 г., стр. 3), на 21 април 2004 г. (ОВ L 127, 29.4.2004 г., стр. 108), на 12 октомври 2005 г. (ОВ L 298, 15.11.2005 г., стр. 1), на 18 декември 2006 г. (ОВ L 386, 29.12.2006 г., стр. 45) и на 12 юни 2008 г. (ОВ L 179, 8.7.2008 г., стр. 12) се изменя, както следва:
пред член 137 в „ДЯЛ V: ЖАЛБИ СРЕЩУ РЕШЕНИЯ НА СЪДА НА ПУБЛИЧНАТА СЛУЖБА НА ЕВРОПЕЙСКИЯ СЪЮЗ“ се вмъква член 136а със следния текст:
„Член 136а
В случаите на жалби срещу решенията на Съда на публичната служба, посочени в членове 9 и 10 от приложението към Статута на Съда на Европейските общности, език на производството е езикът на обжалваното решение на Съда на публичната служба, без да се засяга действието на член 35, параграф 2, букви б) и в) и параграф 3, четвърта алинея от настоящия правилник.“
Член 2
Настоящото решение влиза в сила на първия ден от втория месец след публикуването му в Официален вестник на Европейския съюз.
Съставено в Брюксел на 16 февруари 2009 година.